Bruid op landwye soektog na droom-trourok | Maroela Media
Nadene Else en JW le Roux. (Foto: Michelle Pienaar Fotografie)
Elke vrou droom oor die mooiste dag in haar lewe, haar troudag. Die bruidegom, die blomme, die versierings … en daardie wit droomrok.
Nadene Els, wat aanstaande jaar aan haar verloofde, JW le Roux, by Rivierplaas in Meyerton trou gaan beloof, sê hoewel sy bitter opgewonde is om met die liefde van haar lewe te trou, maak sy egter nie veel vordering op die trourok-front nie. "Ek soek nou al 'n jaar lank na my droomrok, maar die soektog werp tans geen vrugte af nie."
Die voornemende bruid, wat 'n verkoopskonsultant vir 'n sakeonderneming in Vereeniging is, is nou op 'n landwye soektog na 'n nommerpas-rok vir haar 54-grootte liggaam.
"Tot dusver was elke passing 'n mislukking," sê sy. "Ek is 'n plus-grootte bruid en as ek na televisieprogramme soos Curvy Brides op die TLC-kanaal kyk, wens ek ons kon in Suid-Afrika ook so iets hê."
Op die program, verduidelik Els, is dit asof elke rok die vroue altyd perfek pas. Els het eers daaraan gedink om 'n rok te laat maak, soos wat sy normaalweg laat doen, maar toe sy die program sien, het sy begin hoop dat daar tog 'n rok in 'n winkel sal wees wat haar gaan pas.
Sy sê dat sy al verskeie plekke gebel het, maar dat die groottes van rokke by die ondernemings net tot 'n 48-grootte gaan. "Ek kan nie vir jou sê by hoeveel plekke ek al weggewys is nie. Ek is amper te bang om te gaan pas en voel bitter sleg wanneer ek 'n rok wil aantrek en dit pas nie. Die meeste plekke het nie plus-grootte rokke nie en mense kyk jou snaaks aan. Ek huil my oë uit, ek droom van hierdie dag al my hele lewe lank."
Els sê sy soek tans raad oor waar sy kan aanklop vir trourokke wat aan die behoeftes van groter mense voldoen. Sy sê sy kyk ook na 'n pasgemaakte rok, maar weet nie waar om met die soektog vir 'n ontwerper te begin nie.
Els, een van drie kinders, vertel haar verloofde het op haar ma, Comine Els, se 60ste verjaardag verlede September die jawoord gevra.
Die datum waarop Els en Le Roux trou, is ook vir hulle baie spesiaal. "Ons trou op 13 Junie 2020, dan is ons drie jaar saam. Ek wil nie graag ons troudatum uitstel nie. Ek soek nou al so lank na 'n rok. Ek weet nie of ek ooit een gaan kry nie," sê sy.
Die paartjie het by 'n karwassery in Meyerton ontmoet. "Hy was 'n nuwe intrekker in die gebied en ons het toevallig een dag by dieselfde karwasplek beland waar ons begin gesels het."
Nadene Els en JW le Roux. (Foto: Michelle Pienaar Fotografie)
Die paartjie doen alles saam en hou daarvan om op nuwe avonture te gaan. "Ons hou baie daarvan om nuwe plekke te verken en te reis, so ons gaan beslis vir ons wittebrood 'n reis deur die land aanpak."
'n Gewigtige saak
Els erken dat sy dalk makliker 'n trourok sou kon opspoor as sy gewig verloor, maar sê ook dat sy al van haar grootwordjare af met haar gewig sukkel en boonop uit 'n "groot" familie kom. "Ek het al baie pogings aangewend om gewig te verloor, soos dieetpille, maar dit het my siek gemaak. Ek het oefeninge probeer, maar dit is baie moeilik om fisieke bewegings te doen as jy in só 'n groot lyf vasgevang is. Daar is niks wat ek nou op die ingewing van die oomblik kan doen nie."
'n Maagomleidingsoperasie is ook nie 'n opsie vir haar nie weens die koste daaraan verbonde.
"Wanneer ek rokke aanpas en dit nie mooi lyk of reg sit nie, voel ek terneergedruk, maar dan tree ek daadwerklik op. Ek kan nie toelaat dat 'n rok my laat sleg voel of dat my liggaam niks minder as perfek is nie. Ek moet van my liggaam hou, dit is die enigste een wat ek het. Ek kyk baie na myself in die spieël en sê hardop: jy is volmaak en ek is lief vir jou."
Els voer verder aan dat sy nie die enigste plus-grootte bruid in Suid-Afrika is nie. "Moet elke bruid dan nou 'n dieet volg om in 'n rok van normale grootte te kan pas, eerder as om haarself te aanvaar en lief te wees vir haarself soos sy is? Elkeen is uniek. Maer, mollig, kort en lank, en ook plus-grootte mense, soos ek."
Bruid van 2020: Dalk net n voorstel – hoekom laat maak jy nie jou eie spesiale rok nie… Dis immers baie minder stress ook, en dan is die rok net vir jou gemaak….
Jy is perfek nes jy is… moenie laat enige een enige iets anders vir jou vertel nie. Ek weet dat jy die perfekte rok vir hierdie spesiale dag in jou lewe sal vind. En as dit beteken ons almal moet help met die soektog, dan doen ons dit. Jy soek daar bo en ons hier in die Weskaap… Ek waag enige een anders uit om te soektog te verbreed. Kan nie wag om die spesiale dag te sien, veral net hoe mooi jy gaan lyk nie.
Kyk na Jacoba Clothing se webtuiste en Facebook-blad. Hulle maak die mooiste rokke in enige nommer.
Hartjie, ek het my rok op DH Gate bestel. Online. Jy neem self jou mates en sit so 2cm by (vir ingeval) Dan kies jy jou rok, vul in al jou details en viola, daars jou rok. Veral nou omdat black Friday om die draai is, sal jy n goeie prys betaal. Myne was so R2000 met die black Friday special laas jaar en was in minder as n maand afgelaai van China af en was presies wat ek wou gehad het. Mense vertrou nie sommer online nie, maar ek, twee van my sussies EN twee van my niggies (almal… Lees meer »
Ken die pyn en teleurstelling my dogter trou ook en agv groot hoefeelhede kortisoon behandeling vir lupus sit sy in die selfde boot.sy trou februarie en het nog nie n rok nie